钦定古今图书集成/明伦汇编/氏族典/第246卷 > 张弘略
## 钦定古今图书集成/明伦汇编/氏族典/第246卷 > 张弘略

按《元史张柔传》：“弘略字仲杰，柔第八子也。有谋略，通
经史，善骑射。尝从柔镇杞，徙亳。岁乙卯，入朝，宪宗授
金符，权顺天万户。柔既致仕，授弘略顺天路管民总
管行军万户。中统三年，李璮反诛。追问当时与璮通
书者，独弘略书皆劝以忠义，事得释。朝廷惩璮叛逆，
务裁诸侯权，因解弘略兵职，宿卫京师，赐只孙冠服”，
以从宴享。至元三年，城大都，佐其父为筑宫城总管。
八年，授朝列大夫，同行工部事。十三年，城成，授中奉
大夫、淮东道宣慰使。十六年，迁江西宣慰使，以疾归
亳。二十九年，见世祖于龙虎台，特命为河南行省参
知政事。元贞二年卒。谥忠毅。子三人：玠、瑾、琰。